Фащэм ехьэлIауэ
ШколакIуэ цIыкIухэм ящыгъыпхъэ фэилъхьэгъуэм теухуауэ Налшык щекIуэкIа зэIущIэм хэтащ КъБР-м и Парламентым и УнафэщIым и къуэдзэ Саенкэ Татьянэ, Егъэджэныгъэмрэ щIэныгъэмкIэ комитетым и унафэщI Дадэ МуIэед, комитетым хэтхэр, республикэм и куейхэм егъэджэныгъэмкIэ щыIэ департаментхэм я унафэщIхэр.
Дадэ МуIэедрэ Саенкэ Татьянэрэ зэIущIэр ирагъэкIуэкI. Егъэджэныгъэм ехьэлIауэ фокIадэм и 1-м къару зыгъуэта унафэм школакIуэхэр фащэ хэхакIэ еджапIэм екIуэлIэн хуейуэ къегъэув.
ЗэIущIэм и пэщIэдзэм Саенкэ Татьянэ къызэхуэсахэм захуигъэзащ куейхэм щыIэ щытыкIэмрэ адэ-анэхэм я Iуэху еплъыкIэмрэ щIэуфа хэмыту къагъэлъэгъуэну.
Налшык къалэ округым и администрацэм ЕгъэджэныгъэмкIэ и департаментым и унафэщIым и къалэнхэр зыгъэзащIэ ХьэщIэмыз Светланэ жиIащ гъэ еджэгъуэр къэмыс щIыкIэ класс унафэщIхэмрэ адэ-анэхэмрэ зэхуашэсу Iуэхур зытетыр зэхэхауэ зэрыгурагъэIуар. «Пэжщ, занщIэу акъылэгъу къыддэмыхъуахэри къахэкIащ, ауэ псори дызэгъусэу зы унафэм дыхуэкIуащ. НобэкIэ, школакIуэхэм я процент 90-м щIигъур фащэ екIукIэ еджапIэм къокIуалIэ».
Абы и псалъэхэм къыхигъэщащ щыгъыныр къызыхащIыкI щэкIым, ар зыд дэрбзэрхэм куэд дыдэ зэрелъытар.
Бахъсэн муниципальнэ куейм и лIыкIуэ Абрэдж Тамарэ жиIащ мы унафэр ди къэралым къыщащтэн и пэ къихуэу, езым я куейм и Iэтащхьэм и фIыгъэкIэ, сабий псоми фащэ зэщхь ящыгъын хуейуэ зэрагъэувар. Абы къыхэкIыу, сабийхэми адэ-анэхэми а унафэр къызэдрагъэщтэнымкIэ гугъуехьышхуэ хэтакъым. Абрэджым жиIащ дэрбзэрхэм апхуэдиз лэжьыгъэ ирату ахъшэ къызэрырагъэлэжьам и фIыгъэкIэ, унагъуэ хуэмыщIахэм я сабийхэр абыхэм пщIэншэу зэрахуэпар.
Тэрч куейм и лIыкIуэми жиIащ, мы гъэм ирагъэжьа Iуэхур гугъуехь хэмыту, укъэзыгъэгузэвэн хуэдэ лъэпощхьэпохэм IумыщIэу гъэзэщIа зэрыхъуар. апхуэдэщ Шэрэдж, Шэджэм куейхэри.
ЗэIущIэм хэтхэм щIауфакъым муслъымэн диным и фащэ ящыгъыу школым кIуэныр нэрыгъыу зыубыда адэ-анэхэмрэ сабийхэмрэ я Iуэхури. Куейхэм я лIыкIуэхэм къагъэлъэгъуащ апхуэдэ сабийхэмрэ адэ-анэхэмрэ епсэлъа, трагъэчыныхьа иужь нэкIур къыщIэмыщу щIэзыуфэ IэлъэщI кIыхьыр щхьэфIэпхыкI цIыкIукIэ зэзыхъуэкIа, школ фащэр абы пылъу щызытIэгъахэри зэрахэтыр. Пэжщ, къыпаубыдыр щхьэусыгъуэ ящIу школым щIэкIыжахэри щыIэщ. ЦIыху къэс бгъэдыхьэкIэ зырыз хуейщи, ар къагъуэтыным зэрыхущIэкъур жаIащ зэIущIэм кърихьэлIахэм.
ЗэIущIэм щагъэIуа чэнджэщхэм ящыщщ зэманыр нэхъ щIыIэтыIэ щыхъум хъыджэбз цIыкIухэм гъуэншэдж щатIэгъэну хуит ящIыну, республикэм ис школакIуэ псоми фащэ зэмылIэужьыгъуэу тIу-щы нэхъыбэ зэрыхуэмейр, ар илъэс хъурейкIэ щащэну тыкуэнхэри къызэIухыныр и чэзууэ къалъытащ лэжьакIуэ гупым хэтхэм.
ЕджакIуэхэм къищынэмыщIауэ, егъэджакIуэхэм я фащэми егъэлеиныгъэ хэлъ зэрымыхъунури, ар егъэджэныгъэм къызэремызэгъри щыжаIащ зэIущIэм.
Саенкэ Татьянэ къыхигъэщащ акъыл зэхэдзэр сэбэпышхуэу къызэрилъытэр, конституцэм зэхэхауэ ит хабзэр гъэзэщIапхъэу зэрыщытыр. Абы къызэригъэувымкIэ, дин зэмылIэужьыгъуэхэм я фащэм къищынэмыщIауэ, нэм къыIуидзэ хьэпшып, щыгъэ, цIыхубзым зэрызигъэщIэращIэ цIуугъэнэ гуэри школакIуэхэм зыкIэралъхьэ хъунукъым.
Инэрокъуэ Данэ.
